Malema vier ure laat vir funksieJulius Malema, die leier van die EFF. Foto: Werner Beukes / SAPA Malema het gegrap dat hy nie nog ŉ spoedoortreding kan begaan nie en het hierna ŉ toespraak van ŉ uur en 20 minute gelewer wat kort voor middernag geëindig het. Malema sê die EFF is ŉ voornemende regerende party. Hy het onder meer die party se beleid oor myne, banke en grondhervorming uiteengesit. “ŉ Entrepreneur moet sake kan doen maak nie saak wie in die regering is nie. ŉ Sakeman verloor nie slaap oor of die [Nasionale Party], ANC of EFF in beheer is nie. Jy maak nie op tenders staat nie. Tenders is nie ŉ volhoubare besigheid nie.” Malema sê swart ekonomiese bemagtiging (SEB) moedig die verkoop van swart vel aan. “Jy verkoop jou kleur asof swart goedkoop is en enige tyd verkoop kan word.” Malema sê SEB ondersteun slegs individue en hulle familielede en nie gemeenskappe nie. “Gee eerder die geld wat vir SEB bedoel is vir die gemeenskap om skole en klinieke te bou.” Hy sê grond moet verniet aan gemeenskappe teruggegee word aangesien dit sonder betaling gevat is. Om grond terug te koop is dieselfde as om gesteelde goedere te koop. Grondbegunstigdes hoef ook nie gedruk te voel om enigiets met die grond te doen nie, het hy gesê. “Jy hoef niks aan niemand te verduidelik nie. Dit is jou grond. Wat jy met jou grond doen het niks met enigiemand te doen nie.” Malema sê vrese oor die nasionalisering van myne is ongegrond aangesien die regering bewys het dat hy sakeondernemings kan bestuur. Hy het president Jacob Zuma en die regering daarvan beskuldig dat hulle nie verantwoordbaar is aan die mense nie.